

**Fylkesprogram 2019 - 2023**

Innlandet Venstre – på lag med framtida

Innlandet Venstre vil ha:

• **Innlandet fylke klimanøytralt innen 2030**

o med utslippsfrie busser og drosjer

o gjennom en grønn opptur for næringslivet

o bevaring av biologisk mangfold, god forvaltning av verneområder og stopp i utbygging av vindkraft

• **fritt skolevalg i videregående skole**

o elevene skal fritt kunne velge hvilken videregående skole de helst vil gå på

o styrke yrkesfagene, med økt bruk av vekslingsmodellen

o utdanningstilbud for alle gjennom satsing på innovasjon, desentraliserte høyskoleutdanninger og en sterk fagskole i Innlandet

• **aktiv støtte til kulturlivet i hele Innlandet**

o som Musikk i Innlandet til Vest Oppland

o Teater Innlandet på Hamar

o Litteraturbyen Lillehammer

o Museene, arkivene og bibliotekene våre

• **bedre politikk for næringslivet**

o fortsatt norsk medlemskap i EØS er avgjørende for våre bedrifter

o at vårt regelverk og framtidige direktiver hindrer sosial dumping

o aktiv tilrettelegging for innovasjon, utdanning og nye arbeidsplasser i alle regioner av Innlandet.

• **en raskere og mer pålitelig jernbane**

o fortgang i utbygging av dobbeltspor på Dovrebanen og østlig trase gjennom Hamar.

o vurdere fylkeskommunal drift av regiontog

o mer gods på jernbanen

*Innlandet Venstre - på lag med framtida*

**Grønn opptur for Innlandet**

*Innlandet Venstre vil ha et klimanøytralt Innlandet fylke innen 2030. Menneskeskapte klimaendringer og tap av natur og artsmangfold er vår tids største utfordringer. Å kutte klimagassutslipp, bevare naturmangfold og miljø, samt forvalte ressursene på en bærekraftig måte er nødvendig for å sikre jorda for generasjonene som kommer etter oss. Dette gir nye muligheter for livskvalitet og verdiskaping.*

*I Innlandet fylke skal det være enkelt å gjøre miljøvennlige valg innen transport, avfallshåndtering, energi, investeringer og forbruk.*

**Innlandet Venstre vil:**

* vekte miljøhensyn sterkere enn i dag ved utbyggingsprosjekter og offentlige anskaffelser
* at alle kjøretøy som anskaffes og benyttes på oppdrag av fylkeskommunen skal være null- eller lavutslippskjøretøy
* arbeide for et nasjonalt kompetansesenter for sirkulærøkonomi i Innlandet
* ivareta et sterkt jordvern og ta vare på verdifulle kulturlandskap
* si ja til naturmangfold og lokaldemokrati og nei til nye vindkraftutbygginger i Innlandet
* videreutvikle nasjonalparkene og verneområdene
* verne om villreinen som er et internasjonalt ansvar for Norge
* legge til rette for mer bruk av tre i infrastruktur, boligbygging og signalbygg
* stimulere til produksjon av dyrefor fra tømmer
* styrke satsingen på skogplanting og gjødsling av skog som klimatiltak der det er forenlig med naturvernhensyn
* sikre at all skogsavvirkning er miljøsertifisert
* utbedre eksisterende skogsbilveger framfor å bygge nye
* fortsette å prioritere midler til frivillig skogvern
* støtte tiltak som styrker det biologiske mangfoldet og hjelper insektene til å overleve
* støtte omleggingen til et bærekraftig landbruk med mer kortreist mat og mindre import av kraftfôr
* ha en kunnskapsbasert forvaltning og sikre levedyktige bestander av de store rovdyrene
* opprettholde ulvesonen og ha en effektiv skadedyrfelling
* videreføre og øke omstillingsmidler til særlig rovdyrutsatte kommuner og sikre erstatning for økonomiske tap til rovdyr
* ha fokus på matsvinn og matsvinn i alle fylkeskommunale kjøkken

**Bærekraftig næringsliv**

*Utgangspunktet for Venstres næringspolitikk er gode, generelle rammevilkår for alle deler av næringslivet, kombinert med spesiell omtanke for gründere som skaper sin egen arbeidsplass. Innlandet har vært heldig fra naturens side, med rike skogressurser, fruktbare jordbruksområder og vakre fjellområder. Dette har vært og vil også være grunnlaget for flere av våre viktigste næringer, som jord- og skogbruk og reiselivsnæringen* *og være gode forutsetninger for at Innlandet blir ledende på bioøkonomi.*

*God og stabil tilgang på raskt internett i alle deler av Innlandet er en forutsetning for næringsutvikling, for utdanningsmuligheter gjennom fjernundervisning, for kvaliteten på ulike helsetilbud og for muligheten til å jobbe «online» fra hytta eller der du måtte bo.*

**Innlandet Venstre vil:**

* bidra med finansiering av bredbånd/fiber der hvor markedsgrunnlaget ikke er til stede slik at hele Innlandet får tilgang på bredbånd med lik egenandel
* stimulere lokalt næringsliv og samarbeidet med forsknings- og kunnskapsmiljøer gjennom fylkeskommunens næringsfond
* prioritere næringsutvikling basert på ny teknologi innen miljø og fornybar energi
* sikre norske arbeidsplasser gjennom EØS-avtalen
* bidra til videreutvikling av NCE på Raufoss og styrke NCE i bioøkonomi i Hamarregionen
* styrke arbeidet i nye og etablerte næringshager/næringsklynger
* styrke satsingen på Ungt Entreprenørskap i Innlandet, særlig rettet mot yrkesfag og høyere utdanning
* delta aktivt i aktuelle forsknings- og utviklingsprogrammer i EU/Interreg
* stimulere til samarbeid mellom reiselivsnæringen, forskning og offentlig forvaltning
* etablere landsdelsselskap for fjelldestinasjonene sammen med reiselivsnæringen og prioritere nærmarkedene i markedsføringen av Innlandet.
* sørge for at fylkeskommunen bidrar til grunnfinansiering av fellesgoder gjennom landsdelsselskapet
* ta initiativ til en helhetlig arealforvaltning på tvers av kommunegrenser
* trappe opp støtte til forskning og innovasjon i det grønne skiftet, blant annet for utvikling av bioplast
* arbeide for økt produksjon av biodrivstoff i Innlandet
* prioritere Natur og kulturparkene i Valdres og på Finnskogen
* opprette og utvikle et nasjonalt kompetansesenter for fjellandbruk i Innlandet
* legge til rette for gode rammebetingelser for tilleggsnæringer i landbruket
* arbeide for at landbruket får gode økonomiske betingelser, og sikre det personlige eierskapet
* sikre offensive tiltak på klima- og miljø i landbruket

**En skole for framtida**

*Venstre vil ha fritt skolevalg i Innlandet. Vi mener at yrkesfagene i videregående opplæring må bli mer praksisnære og mindre teoretiske. Et godt samarbeid mellom skolene og næringslivet er viktig, både for elevene og næringslivet.*

*Det er et mål at flere av våre unge fullfører en videregående opplæring. Alle videregående skoler må ha en god skolehelsetjeneste med flere typer fagbakgrunn og andre støttetjenester.*

*Venstre mener det bør være rom for at ulike skoler kan ha ulik profil, og at elevene fritt kan velge hvilken skole de ønsker å gå på i Innlandet. Venstre er positiv til private skoler som bidrag til å styrke det samlede utdanningstilbudet.*

*Venstre vil styrke og prioritere desentraliserte høyskoletilbud i regionene.*

**Innlandet Venstre vil:**

* sikre tett og forpliktende samarbeid i overgangen mellom grunnskole og videregående skole for å forebygge og forhindre frafall
* styrke yrkesfagene med oppdaterte metoder og utstyr
* etablere flere møteplasser mellom bedriftene, opplæringskontorene, skolene og arbeidstaker- og arbeidsgiverorganisasjonene
* det skal være enklere å kombinere praktisk arbeid og teori på yrkesfagene
* bidra til å heve statusen på fagretninger som restaurant- og matfag, jord- og skogbruk og reiseliv
* bidra til å få det grønne skiftet på timeplanen i videregående skole
* fellesfagene må være relevante for fagutdanningen, og alle må ha tilgang på elektroniske hjelpemidler som PC, iPad og lignende
* ha økt satsing på Ungt Entreprenørskap og ungdomsbedrifter
* at vekslingsmodellen tilbys ved flere skoler og forenkle og øke bruken av praksisbrev
* øke lærlingetilskuddet og antallet lærlinger i fylkeskommunen
* stille krav om å bruke lærlinger ved utlysninger av anbud i fylkeskommunen
* innføre studentpris på kollektivtransport for lærlinger
* øke internasjonal utveksling av elevgrupper og lærere
* styrke elev- og lærlingeombudets rolle
* bidra til utvikling av skolebibliotekene
* utarbeide en individuell kompetanseplan for grunnlaget for obligatorisk etter- og videreutdanning av lærere
* få på plass et kompetanseløft for lærerne og skolelederne gjennom et kompetanseår hvert femte år
* videreutvikle en lavterskel skolehelsetjeneste med flere helsesøstre og bedre tilgang til skolepsykologer som er tilstede i skolens åpningstid

**Løft for fagskolene**

*Fagskolene drives og utvikles i nært samarbeid med arbeidslivet og gir mulighet til å skreddersy utdanningene til det behovet arbeidslivet har. Fagskolen i Innlandet spiller derfor en helt sentral rolle for å møte kompetanseutfordringene i fylket.*

**Innlandet Venstre vil:**

* stimulere til et tettere samarbeid mellom skoleeiere og næringslivet for å sikre praksisnær og relevant utdanning for Innlandet
* stimulere voksne uten ungdomsrett til å ta fagutdanning i større grad enn i dag
* legge til rette for mer fjernundervisning og deltidsstudier

**Helse og omsorg**

*Innlandet Venstre setter pasienten først i helse- og sosialpolitikken. Innlandet fylke må sette folkehelse i sentrum for alle. Frivilligheten og kulturlivet er viktige samarbeidspartnere i dette arbeidet.*

*Innlandet Venstre vil desentralisere de helsetjenestene som er mulig og kun sentralisere det vi må og ønsker minst mulig byråkratisering av helsetjenestene i Innlandet. Kommunene i Innlandet må få styrket helsetjenester før den nye strukturen i spesialisthelsetjenesten innføres.*

*Innlandet Venstre mener det må til et økt samarbeid mellom de ulike deler av hjelpeapparatet for å hjelpe mennesker ut av nød, rus, fattigdom og utenforskap.*

**Innlandet Venstre vil:**

* respektere prosessen og resultatet av ny sykehusstruktur i Mjøsregionen
* ha økt satsing på ambulansetjenesten og sikre en base for luftambulanse ved Mjøsbrua, slik at innbyggerne i Innlandet sikres en responstid på 20 min
* innføre en tannlegevaktordning i Innlandet fylke, samt jobbe for at kronikere og rusavhengige skal ha gratis tannbehandling
* være en pådriver for satsingen på velferdsteknologi i spesialisthelsetjenesten og i kommunene
* at barn og unges helse settes i fokus gjennom utarbeiding av en helseplan for Innlandet fylke
* prioritere tiltak i samarbeid med frivilligheten og det mangfoldige kulturlivet i folkehelsearbeidet
* etablere samarbeid mellom fylkeskommunen og kommunene om bekjempelse av barnefattigdom
* at styringen av sykehusene føres tilbake til de folkevalgte i Innlandet

**Kultur og livskvalitet**

*Kunst og kultur har en samfunnsbyggende kraft. Å ta del i kulturaktiviteter er verdifullt for den enkelte, fremmer toleranse og forståelse for andre, og skaper refleksjon og innsikt om verdier, identitet og samfunn.*

*Kulturnæringene har store ringvirkninger i samfunnet og er den raskest voksende næringen i Europa. Kulturlivet og frivilligheten er selvstendige byggesteiner i samfunnet og skal utvikle seg på egne premisser uten overstyring fra offentlige myndigheter. Innlandet fylkeskommune sin rolle er å gi muligheter til varierte kulturopplevelser i hele fylket, legge til rette for møteplasser og bidra til å bygge fellesskap.  Fylkeskommunen skal også være en bidragsyter i utviklingen av et mangfold av private og offentlige finansieringskilder.*

**Innlandet Venstre vil:**

* støtte opp om «Teater Innlandet» på Hamar
* støtte opp om utviklingen av Lillehammer som UNESCO Litteraturby
* etablere «Musikk i Innlandet» i Vest-Oppland
* styrke digitaliseringen og satsingen på museene og arkivene i hele Innlandet
* være pådriver for bruk av nye medier og ny teknologi i bibliotekene
* samarbeide med kommunene for å utvikle bibliotekene som integreringsarena
* Prioritere et helhetlig arbeid innen kulturminneforvaltning.
* styrke satsingen på film og stimulere til næringsutvikling ved å legge bedre til rette for innspillinger lokalt
* stimulere til utvikling av spillmiljøet på Hamar
* videreføre «den kulturelle skolesekken» og «den kulturelle spaserstokken»
* støtte kulturbasert næringsutvikling med særlig fokus på lokale kultur- og mattradisjoner
* bidra med støtte til ulike festivaler i hele fylket
* styrke samarbeidet med og tilskuddet til de frivillige organisasjonene
* sikre god forvaltning og lokale innkjøp i ordningen med «kunst i det offentlige rom»
* bidra til økte statlige investeringer i kultursektoren, så vel som å styrke forskningen i Innlandet gjennom det nasjonale kunnskapssenteret for kulturelle næringer
* bidra til at fylkeskommunen aktivt bruker begge målformer og støtte opp om sørsamisk og norsk tegnspråk som grunnleggende kulturbærere

**Jernbane og veg**

*Innlandets sentrale beliggenhet i Sør-Norge betyr at noen av landets viktigste jernbanespor og veger krysser det nye fylket, både nord mot sør og øst mot vest. Disse trafikkårene og knutepunktene har vært avgjørende for fremveksten av byene og tettstedene våre. Videre utbygging av et framtidsrettet transportsystem vil være avgjørende for næringslivets videre vekstmuligheter.*

*Nøkkelen for å oppnå klimamålet i fylket er å flytte mest mulig av gods- og persontrafikken over på bane. Innlandet kan få et bedre kollektivtilbud gjennom å utnytte togets og bussenes kapasitet, reisetid og komfort. Taxitilbudet er et viktig supplement til øvrig kollektivtilbud. I tillegg er taxi en forutsetning for aktivitet og deltakelse i samfunnet for mange mennesker med nedsatt funksjonsevne. Innlandet Venstre vil sørge for at taxitilbudet er effektivt og attraktivt for kunder og sjåfører.*

*Fylkeskommunale veger skal være godt vedlikeholdt og trafikkstandarden skal ikke skape trafikkfarlige situasjoner.*

*Innlandet Venstre ønsker at gang- og sykkelveger skal være førstevalget til og fra fritidsaktiviteter og utdanning der det er geografisk mulig.*

**Innlandet Venstre vil**

* prioritere modernisering av jernbanestrekningene våre og planlegge Dovrebanen, Gjøvikbanen og Kongsvingerbanen for høyhastighetstog
* ha dobbeltspor til Lillehammer innen 2034 og prioritere strekningen gjennom Hamar først, for å øke effektiviteten i godstrafikken mellom Dovrebanen og Solør/Rørosbanen.
* nord for Hamar kan utbygging av dobbeltspor skje strekningsvis, slik at reisetiden reduseres så tidlig og så mye som mulig
* legge jernbanen gjennom Hamar i øst så strandsonen ved Mjøsa spares og påskynde beslutningen om trasevalg
* beholde og utvikle en effektiv struktur av tømmerterminaler i Innlandet der tømmerterminal i Kongsvinger har første prioritet
* ha to nye krysningsspor på Gjøvikbanen (Reinsvoll og Nittedal)
* elektrifisere Røros- og Solørbanen
* at Gjøvikbanen fortsatt skal ha et konkurranseutsatt togtilbud
* prioritere en sammenbinding av Gjøvik- og Dovrebanen
* jobbe for en mer sammenhengende planlegging og utbygging av fylkesveger
* utrede bruk av lokaltog som del av fylkets kollektivtilbud
* arbeide for ferdigstilling av E16 gjennom Innlandet
* vil arbeide for at det utredes en statlig tiltaksplan med mål om å ta igjen vedlikeholdsetterslepet av fylkesvegene
* vil prioritere veiprosjekter som løser store miljøproblemer i byer og tettsteder og trafikkfarlige strekninger
* prioritere flere gang- og sykkelveger
* sørge for ladestasjoner for elbiler i hele Innlandet
* vil stimulere taxinæringen til bruk av nullutslippsteknologi i takt med den naturlige utskiftingen av biler
* at lærlinger skal få samme reduserte billettpris på kollektivreiser som studenter og skattefritak for månedskort betalt av arbeidsgiver

**Kortreist makt**

*Venstre tror på menneskets evne til å ta ansvar for seg selv og for andre.*

*Venstre kommer konsekvent til å arbeide for desentralisering av beslutninger slik at folk kan øke makten over sine egne liv. Desentralisering handler om å flytte makt nærmere folks hverdag. Dette stiller krav til åpenhet i forvaltningen og i politiske prosesser der folk aktivt kan delta i beslutningsprosessen både lokalt og regionalt.*

*Venstre ønsker å avvikle foretaksmodellen i sykehusdriften og få tilbake styringen av sykehusene på folkevalgt nivå.*

*Kommuner og fylkeskommuner bør ikke være større enn nødvendig, men samtidig store nok til å kunne løse oppgavene på en god måte.. Venstre mener det er Stortingets ansvar å organisere offentlig forvaltning i hele landet slik at flest mulig beslutninger kan fattes nærmest mulig folks hverdag.*

**Innlandet Venstre vil:**

* utrede en annen måte å organisere sykehusene på der det folkevalgte fylkesnivået får større makt
* kreve fortgang i arbeidet med å overføre statlige oppgaver til regionene
* initiere Interreg og andre internasjonale prosjekter for å heve kvaliteten på de fylkeskommunale tjenestene
* utrede om dagens interkommunale samarbeid kan være utgangspunkt for nye og større kommuner
* få avklart statlige belønningsordninger for kommuner som slår seg sammen
* være pådriver for utflytting av statlige arbeidsplasser

**Innlandet Venstre – på lag med framtida**